CELEX: 32009L0099
Language: bg
Date: 2009-08-04 00:00:00
Title: Директива 2009/99/ЕО на Комисията от 4 август 2009 година за изменение на Директива 98/8/ЕО на Европейския парламент и на Съвета за включване в приложение I към нея на хлорофацинон като активно вещество (Текст от значение за ЕИП)

5.8.2009   
            
            
               BG
            
            
               Официален вестник на Европейския съюз
            
            
               L 203/62
            
         
      ДИРЕКТИВА 2009/99/ЕО НА КОМИСИЯТА
   
   от 4 август 2009 година
   за изменение на Директива 98/8/ЕО на Европейския парламент и на Съвета за включване в приложение I към нея на хлорофацинон като активно вещество
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
   като има предвид, че:
   
               (1)
            
            
               Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2), определя списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО. Този списък включва хлорофацинонa.
            
         
               (2)
            
            
               Съгласно Регламент (ЕО) № 1451/2007 е направена оценка на хлорофацинонa в съответствие с член 11, параграф 2 от Директива 98/8/ЕО за употреба в продуктов тип 14, родентициди, както е определено в приложение V към Директива 98/8/ЕО.
            
         
               (3)
            
            
               Испания бе определена за докладваща държава-членка и на 31 януари 2006 г. представи на Комисията доклада на компетентния орган, придружен от препоръка, в съответствие с член 14, параграфи 4 и 6 от Регламент (ЕО) № 1451/2007.
            
         
               (4)
            
            
               Докладът на компетентния орган беше разгледан от държавите-членки и Комисията. В съответствие с член 15, параграф 4 от Регламент (ЕО) № 1451/2007 констатациите от прегледа бяха включени от Постоянния комитет по биоцидни продукти на 20 февруари 2009 г. в оценителен доклад.
            
         
               (5)
            
            
               Съгласно направените проучвания изглежда, че биоцидите, използвани като родентициди и съдържащи хлорофацинон, не биха представлявали риск за човека, с изключение на случайни инциденти с деца. Беше установен риск за нецелеви животни. Засега обаче, поради причини, свързани с общественото здраве и хигиената, хлорофацинонът се счита от първостепенна важност. Поради това е оправдано хлорофацинонът да се включи в приложение I, за да се осигури, че във всички държави-членки разрешения за биоцидни продукти, използвани за унищожаване на гризачи и съдържащи хлорофацинон, могат да бъдат издавани, изменяни или отменяни в съответствие с член 16, параграф 3 от Директива 98/8/ЕО.
            
         
               (6)
            
            
               Въз основа на констатациите от доклада за оценка е уместно при издаването на разрешения за продуктите да се изисква прилагането на конкретни мерки за намаляване на риска от продукти, съдържащи хлорофацинон и използвани като родентициди. Такива мерки следва да са насочени към ограничаване на риска от първично и вторично излагане на хора, нецелеви животни и околната среда. За тази цел следва повсеместно да се наложат известни ограничения, като например максимално допустима концентрация, използване на отблъскващи агенти и забрана за пускане на пазара на активно вещество в продукти, които не са готови за употреба, а други условия следва да се налагат от държавите-членки съобразно конкретния случай.
            
         
               (7)
            
            
               Предвид установените рискове хлорофацинонът следва да се включи в приложение I само за пет години и да се подложи на сравнителна оценка на риска в съответствие с член 10, параграф 5, подточка i), втора алинея от Директива 98/8/ЕО, преди да се включи наново в приложение I.
            
         
               (8)
            
            
               Важно е разпоредбите на настоящата директива да се прилагат едновременно във всички държави-членки, за да се осигури еднакво третиране на пазара на биоциди, съдържащи активното вещество хлорофацинон, както и да се улесни правилното функциониране на пазара на биоциди като цяло.
            
         
               (9)
            
            
               Следва да се отпусне разумен период от време, преди дадено активно вещество да бъде включено в приложение I, за да се позволи на държавите-членки и на заинтересованите страни да се подготвят за произтичащите от това нови изисквания и да се осигури възможност кандидатите, подготвили досиета, напълно да се възползват от 10-годишния период за защита на данните, който в съответствие с член 12, параграф 1, буква в), подточка ii) от Директива 98/8/ЕО, започва от датата на включване.
            
         
               (10)
            
            
               След включването, на държавите-членки следва да се предостави разумен срок за прилагането на член 16, параграф 3 от Директива 98/8/ЕО, и по-специално за издаване, изменение или отменяне на разрешения за биоцидни продукти от продуктов тип 14, съдържащи хлорофацинон с цел да се осигури привеждането им в съответствие с Директива 98/8/ЕО.
            
         
               (11)
            
            
               Поради това Директива 98/8/ЕО следва да бъде съответно изменена.
            
         
               (12)
            
            
               Мерките, предвидени в настоящата директива, са в съответствие със становището на Постоянния комитет по биоцидни продукти,
            
         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 98/8/ЕО се изменя в съответствие с приложението към настоящата директива.
   Член 2
   1.   Държавите-членки приемат и публикуват не по-късно от 30 юни 2010 г. законовите, подзаконовите и административните разпоредби, необходими за привеждане в съответствие с настоящата директива.
   Те прилагат тези разпоредби от 1 юли 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното си законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден от публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.
   
      Съставено в Брюксел на 4 август 2009 година.
      
         
            За Комисията
         
         Stavros DIMAS
         
         
            Член на Комисията
         
      
   
   
      (1)  ОВ L 123, 24.4.1998 г., стр. 1.
   
      (2)  ОВ L 325, 11.12.2007 г., стр. 3.
   
      ПРИЛОЖЕНИЕ
      В приложение I към Директива 98/8/ЕО се включва следната позиция № 12:
      
         
                     №
                  
                  
                     Общоприето наименование
                  
                  
                     Наименование по IUPAC
                     Идентификационни номера
                  
                  
                     Минимална чистота на активното вещество в биоцидния продукт, пуснат на пазара
                  
                  
                     Дата на включване
                  
                  
                     Краен срок за привеждане в съответствие с член 16, параграф 3
                     (с изключение на продукти, съдържащи повече от едно активно вещество, за които крайният срок за привеждане в съответствие с член 16, параграф 3 е указаният в последното от решенията за включване, отнасящи се за активните вещества в тях)
                  
                  
                     Дата на изтичане на срока за включване
                  
                  
                     Продуктов тип
                  
                  
                     Специални разпоредби (1)
                     
                  
               
                     „12
                  
                  
                     Хлорофацинон
                  
                  
                     Хлорофацинон
                     ЕО №: 223-003-0
                     CAS №: 3691-35-8
                  
                  
                     978 g/kg
                  
                  
                     1 юли 2011 г.
                  
                  
                     30 юни 2013 г.
                  
                  
                     30 юни 2016 г.
                  
                  
                     14
                  
                  
                     Предвид установените рискове за случайни животни, активното вещество се подлага на сравнителна оценка на риска в съответствие с член 10, параграф 5, подточка i), втора алинея от Директива 98/8/ЕО, преди да се включи наново в настоящото приложение.
                     Държавите-членки гарантират, че при издаването на разрешителни се спазват следните условия:
                     
                                 1.
                              
                              
                                 Номиналната концентрация на активното вещество в продуктите с изключение на прахообразната отрова за посипване на пътя на гризачи да не превишава 50 mg/kg и да се одобряват само готови за употреба продукти.
                              
                           
                                 2.
                              
                              
                                 Продуктите за използване като прахообразна отрова за посипване на пътя на гризачите да се пускат на пазара за употреба само от професионално обучени лица.
                              
                           
                                 3.
                              
                              
                                 Продуктите да съдържат отблъскващ агент и когато е необходимо, оцветител.
                              
                           
                                 4.
                              
                              
                                 Посредством вземане предвид и прилагане на всички подходящи и налични мерки за намаляване на риска, да се ограничи до минимум първичното и вторично излагане на хора, нецелеви животни и околната среда. Тези мерки да включват, между другото, ограничаването само за професионална употреба, въвеждането на горна граница за размера на опаковката и налагането на задължение да се използват неподдаващи се на отваряне и обезопасени кутии за примамката.“
                              
                           
               
      
         (1)  Във връзка с прилагането на общите принципи от приложение VI, съдържанието и заключенията на докладите за оценка са на разположение на интернет адреса на Комисията: http://ec.europa.eu/comm/environment/biocides/index.htm